## Επιλογή Βέλτιστης Τοποθεσίας Εγκαταστάσεων

##

Το εργαλείο Επιλογή Βέλτιστης Τοποθεσίας Εγκαταστάσεων σας επιτρέπει να επιλέξετε τις καλύτερες τοποθεσίες για εγκαταστάσεις. Το συγκεκριμένο εργαλείο κατανέμει στις τοποθεσίες τη ζήτηση για τις εγκαταστάσεις με τρόπο ώστε να επιτυγχάνεται ο καθορισμένος στόχος.

Οι εγκαταστάσεις αντιπροσωπεύουν τοποθεσίες που προσφέρουν κάποιου είδους υπηρεσίες, όπως σταθμούς πυροσβεστικής, σχολεία, βιβλιοθήκες, καταστήματα ή κέντρα διανομής. Οι τοποθεσίες ζήτησης αντιπροσωπεύουν τοποθεσίες όπου υπάρχει ζήτηση για τις υπηρεσίες που προσφέρονται στις εγκαταστάσεις, όπως για παράδειγμα τα σημεία πλαισίου απογραφής όπου αναφέρεται συνοπτικά ο πληθυσμός μιας δεδομένης περιοχής.

Το εργαλείο Επιλογή Βέλτιστης Τοποθεσίας Εγκαταστάσεων μπορεί να σας βοηθήσει να απαντήσετε σε ερωτήσεις, όπως

- Σε περίπτωση επείγουσας ανάγκης, πώς μπορεί να γίνει η αντιστοίχιση των νοικοκυριών στο σωστό κέντρο αρωγής σε περίπτωση καταστροφών, όταν η δυναμικότητα κλινών είναι περιορισμένη και δεν πρέπει να υπερβαίνεται;
- Πώς μπορείτε να αντιστοιχίσετε τις συνοικίες στα πλησιέστερα παραρτήματα βιβλιοθηκών και να προσδιορίσετε τον αριθμό των ατόμων που μπορεί να εξυπηρετήσει κάθε παράρτημα;
- Πώς μπορείτε να προσδιορίσετε την καλύτερη τοποθεσία για ένα κέντρο διανομής τροφίμων ώστε να ελαχιστοποιείται ο συνολικός χρόνος μετάβασης (και συνεπώς το κόστος) για διανομή σε μια αλυσίδα καταστημάτων τροφίμων;
- Πού θα έπρεπε να τοποθετηθεί ένα νέο πάρκο ώστε να εξασφαλιστεί ότι ο μεγαλύτερος αριθμός των κατοίκων της πόλης διαμένει σε απόσταση πέντε λεπτών με τα πόδια από κάποιο πάρκο;
- Ποιες είναι οι καλύτερες τοποθεσίες για μερικά καταστήματα κατοικίδιων ζώων ώστε το 40 τοις εκατό των ιδιοκτητών κατοικίδιων να μη διαμένει σε απόσταση μεγαλύτερη των δέκα λεπτών με το αυτοκίνητο από ένα από αυτά τα καταστήματα;

## Στόχος

Καθορίστε το στόχο που πρέπει να επιτυγχάνεται κατά την αντιστοίχιση τοποθεσιών στις εγκαταστάσεις.

Με το εργαλείο Επιλογή Βέλτιστης Τοποθεσίας Εγκαταστάσεων μπορείτε να καθορίσετε τον τύπο προβλήματος που πρέπει να επιλύσετε, δηλαδή το Στόχο. Το εργαλείο έχει βελτιστοποιηθεί ώστε να παρέχει μια λύση για τον συγκεκριμένο στόχο. Ανεξαρτήτως στόχου, εφαρμόζεται ουσιαστικά η ίδια υποκείμενη μέθοδος για την εύρεση λύσης: το ποσό ζήτησης από μια δεδομένη τοποθεσία ζήτησης αντιστοιχίζεται στην πλησιέστερη εγκατάσταση. Ανάλογα με το στόχο ποικίλει και ο τρόπος διαχείρισης της σχέσης μεταξύ της απόστασης (ή του χρόνου) και της ζήτησης. Το εργαλείο λαμβάνει υπόψη τόσο την απόσταση/το χρόνο μετάβασης όσο και το ποσό ζήτησης, καθώς και σε κάποιες περιπτώσεις τη δυναμικότητα των εγκαταστάσεων. Εάν, για παράδειγμα, ένας στόχος θέτει ως προτεραιότητα την ελαχιστοποίηση του χρόνου μετάβασης, το εργαλείο θα επιχειρήσει δευτερευόντως και να μεγιστοποιήσει τη ζήτηση που κατανέμεται. Ομοίως, εάν ο στόχος είναι να μεγιστοποιηθεί η ζήτηση που κατανέμεται, το εργαλείο θα τον τηρήσει ελαχιστοποιώντας το χρόνο μετάβασης (αντιστοιχίζοντας τις τοποθεσίες ζήτησης στην πλησιέστερη εγκατάσταση και όχι σε οποιαδήποτε εγκατάσταση).

Ανάλογα με τα δεδομένα σας και τις ρυθμίσεις που χρησιμοποιείτε, διαφορετικοί στόχοι ενδέχεται να έχουν τα ίδια ή παρόμοια αποτελέσματα. Ωστόσο, θα πρέπει να καθορίσετε τον καταλληλότερο στόχο για την ανάλυσή σας.

## Κατανομή στις υφιστάμενες εγκαταστάσεις

Χρησιμοποιήστε αυτόν το στόχο εάν δεν θέλετε να εντοπίσετε νέες εγκαταστάσεις, αλλά να αντιστοιχίσετε τις υφιστάμενες εγκαταστάσεις, όπου μπορεί να υπάρχει περιορισμένη ή απεριόριστη δυναμικότητα.

Αυτός ο στόχος κατανέμει ζήτηση σε εγκαταστάσεις με βάση τη δυναμικότητα στην εγκατάσταση και το ποσό ζήτησης από τη γύρω περιοχή. Η ζήτηση κατανέμεται στην πλησιέστερη εγκατάσταση έως ότου εξαντληθεί η διαθέσιμη δυναμικότητα. Εάν καθορίσετε μια μέγιστη ακτίνα μετάβασης, καμία τοποθεσία που βρίσκεται εκτός της ακτίνας δεν θα αντιστοιχίζεται σε εγκατάσταση, ακόμη και αν δεν έχει αντιστοιχιστεί πλήρως όλη η ζήτηση.

## Ελαχιστοποίηση μετάβασης

Χρησιμοποιήστε αυτόν το στόχο εάν θέλετε να τοποθετήσετε εγκαταστάσεις έτσι ώστε να ελαχιστοποιείται ο συνολικός χρόνος ή η απόσταση μετάβασης μεταξύ τοποθεσιών ζήτησης και εγκαταστάσεων.

Αυτός ο στόχος εφαρμόζεται συνήθως όταν μεσολαβεί μετάβαση μεταξύ της εγκατάστασης και όλων των τοποθεσιών ζήτησης σε μόνιμη βάση. Θα χρησιμοποιούσατε αυτόν το στόχο, για παράδειγμα, για να ελαχιστοποιήσετε τη συνολική απόσταση μετάβασης για τη μεταφορά των αγαθών από τα κέντρα διανομής στα καταστήματα, ή για να επιλέξετε χώρο για ένα συνέδριο με τρόπο ώστε ο χρόνος μετάβασης να ελαχιστοποιείται για όλους τους παριστάμενους.

## Μεγιστοποίηση κάλυψης

Χρησιμοποιήστε αυτόν το στόχο εάν θέλετε να μεγιστοποιήσετε το ποσό ζήτησης που καλύπτεται εντός καθορισμένου χρόνου ή απόστασης από τις εγκαταστάσεις.

Με αυτόν το στόχο επιλέγονται εγκαταστάσεις με τρόπο ώστε να κατανέμεται το μέγιστο ποσό ζήτησης, με όλη τη ζήτηση από κάθε τοποθεσία ζήτησης να κατανέμεται στην πλησιέστερη και μόνο εγκατάσταση.

Για το στόχο αυτό απαιτείται ένα πεπερασμένο μέγιστο εύρος μετάβασης, διαφορετικά ενδέχεται όλη η ζήτηση να αντιστοιχιστεί σε μία μόνο εγκατάσταση. Τοποθεσίες ζήτησης που βρίσκονται εκτός της απόστασης ή του χρόνου όλων των εγκαταστάσεων δεν θα κατανεμηθούν(με αυτόν τον τρόπο θα δείτε πού δεν υπάρχει ανταπόκριση στη ζήτηση και πού ενδέχεται να χρειάζονται επιπλέον εγκαταστάσεις).

## Μεγιστοποίηση κάλυψης με δυναμικότητα

Χρησιμοποιήστε αυτόν το στόχο εάν θέλετε να μεγιστοποιήσετε το ποσό ζήτησης που καλύπτεται από τις εγκαταστάσεις, ωστόσο η δυναμικότητα των εγκαταστάσεων είναι περιορισμένη.

Με αυτόν το στόχο επιλέγονται εγκαταστάσεις με τρόπο ώστε να κατανέμεται το μέγιστο ποσό ζήτησης χωρίς να υπερβαίνεται η δυναμικότητα καμίας εγκατάστασης. Όλη η ζήτηση από κάθε τοποθεσία ζήτησης κατανέμεται μόνο στην πλησιέστερη σε αυτήν εγκατάσταση με διαθέσιμη δυναμικότητα (αυτό σημαίνει ότι, αν η αντιστοίχιση μιας τοποθεσίας ζήτησης σε μια εγκατάσταση πρόκειται να οδηγήσει σε υπέρβαση της διαθέσιμης δυναμικότητας της εγκατάστασης, τότε αντί να γίνει αντιστοίχιση ενός μέρους της ζήτησης, η τοποθεσία ζήτησης δεν θα αντιστοιχιστεί καθόλου).

## Κάλυψη ποσοστού της ζήτησης

Χρησιμοποιήστε αυτόν το στόχο εάν θέλετε να εντοπίσετε τον ελάχιστο αριθμό των εγκαταστάσεων που χρειάζεστε για την κάλυψη δεδομένου ποσοστού της ζήτησης.

Με αυτόν το στόχο επιλέγεται ο ελάχιστος αριθμός εγκαταστάσεων που χρειάζονται ώστε να επιτευχθεί το καθορισμένο ποσοστό της ζήτησης. Η ζήτηση μιας τοποθεσίας ζήτησης που βρίσκεται εντός του μέγιστου εύρους μετάβασης δύο ή περισσότερων εγκαταστάσεων θα επιμεριστεί μεταξύ των εγκαταστάσεων ανάλογα με την απόσταση της τοποθεσίας από την κάθε μία. Αυτός ο στόχος χρησιμοποιείται συχνά όταν τα άτομα μπορούν να επιλέξουν ποια εγκατάσταση θα επισκεφτούν και θεωρείται ότι γενικώς θα επισκεφτούν την πλησιέστερη εγκατάσταση (εφόσον όλοι οι άλλοι παράγοντες είναι όμοιοι).

Σε αντίθεση με τους άλλους στόχους όπου επιλέγονται εγκαταστάσεις και στους οποίους καθορίζετε πόσες εγκαταστάσεις θα επιλεγούν, αυτός ο στόχος επιλέγει για σας τον αριθμό των εγκαταστάσεων, βάσει του ποσοστού ζήτησης που θέλετε να επιτύχετε. Θεωρείται ότι οι εγκαταστάσεις δεν έχουν περιορισμένη δυναμικότητα.

## Μέτρηση

Όπως συμβαίνει και με άλλα εργαλεία που συμπεριλαμβάνουν τη μετάβαση στην ανάλυση, μπορείτε να καθορίσετε εάν η μετάβαση μετριέται βάσει απόστασης ή χρόνου, και μπορείτε να επιλέξετε ανάμεσα σε ποικίλους τρόπους μετάβασης, όπως ο χρόνος περπατήματος, ο χρόνος οδήγησης, η απόσταση οδήγησης στην ύπαιθρο κ.ο.κ. Οι διαθέσιμοι τρόποι μετάβασης καθορίζονται από το διαχειριστή του οργανισμού σας. Κατά τη χρήση των επιλογών Χρόνος οδήγησης, Χρόνος οδήγησης στην ύπαιθρο ή Χρόνος οδήγησης με φορτηγό, μπορείτε προαιρετικά να συμπεριλάβετε την κίνηση για μια συγκεκριμένη ημέρα της εβδομάδας και ώρα της ημέρας.

Προκειμένου να κατανείμετε με ακρίβεια τις τοποθεσίες ζήτησης στις εγκαταστάσεις, καθορίζετε εάν η μετάβαση γίνεται από τις εγκαταστάσεις προς τις τοποθεσίες ζήτησης (από σταθμούς πυροσβεστικής προς σπίτια, για παράδειγμα) ή από τις τοποθεσίες ζήτησης προς τις εγκαταστάσεις (όπως τα άτομα μεταβαίνουν στις βιβλιοθήκες). Το εργαλείο Επιλογή Βέλτιστης Τοποθεσίας Εγκαταστάσεων θα λάβει υπόψη τη διεύθυνση της κυκλοφορίας στους μονόδρομους, τη δυνατότητα στροφής από μια οδό σε μια άλλη, την απαγόρευση στροφής αριστερά στις διασταυρώσεις κ.ο.κ., ανάλογα με τη διεύθυνση της μετάβασης είτε από την εγκατάσταση στις τοποθεσίες ζήτησης, είτε από τις τοποθεσίες ζήτησης προς τις εγκαταστάσεις.

## Θεματικό επίπεδο τοποθεσιών ζήτησης

Τα σημειακά στοιχεία που αντιπροσωπεύουν τοποθεσίες όπου υπάρχει ζήτηση για τις υπηρεσίες που προσφέρονται στις εγκαταστάσεις. Το εργαλείο αντιστοιχίζει αυτές τις τοποθεσίες ζήτησης στις κατάλληλες εγκαταστάσεις βάσει του επιλεγμένου στόχου.

Για τις τοποθεσίες ζήτησης υπάρχει ένα συσχετισμένο ποσό ζήτησης. Χρησιμοποιήστε μια σταθερά για να καθορίσετε την τιμή, εάν η ζήτηση είναι ίδια για όλες τις τοποθεσίες ζήτησης. Εάν το ποσό ζήτησης ποικίλλει ανά τοποθεσία ζήτησης, χρησιμοποιήστε ένα πεδίο στο Θεματικό επίπεδο τοποθεσιών ζήτησης για να καθορίσετε την τιμή για κάθε τοποθεσία ζήτησης.

Η ζήτηση θα κατανέμεται στις εγκαταστάσεις έως ότου να κατανεμηθεί όλη, ανεξάρτητα από την απόσταση των τοποθεσιών ζήτησης από τις εγκαταστάσεις. Μπορείτε να αντιστοιχίσετε ένα μέγιστο εύρος μετάβασης στο Θεματικό επίπεδο για τη δημιουργία απόστασης ή χρόνου αποκοπής. Τυχόν τοποθεσίες ζήτησης εκτός της τιμής αποκοπής δεν θα κατανέμονται. Χρησιμοποιήστε μια σταθερά για να καθορίσετε την τιμή, εάν το μέγιστο εύρος μετάβασης είναι ίδιο για όλες τις τοποθεσίες ζήτησης. Εάν το μέγιστο εύρος μετάβασης ποικίλλει ανά τοποθεσία ζήτησης, χρησιμοποιήστε ένα πεδίο στο Θεματικό επίπεδο τοποθεσιών ζήτησης για να καθορίσετε την τιμή για κάθε τοποθεσία ζήτησης.

Εάν ο τύπος στόχου είναι Κάλυψη ποσοστού της ζήτησης, τότε χρειάζεται να καθορίστε το ελάχιστο ποσοστό ζήτησης που θέλετε να αποτυπώνεται στις εγκαταστάσεις.

Εκτός από την επιλογή ενός θεματικού επιπέδου από το χάρτη σας, μπορείτε επίσης να επιλέξετε την Επιλογή θεματικού επιπέδου ανάλυσης Living Atlas ή την Επιλογή θεματικού επιπέδου ανάλυσης που βρίσκονται στο τέλος της πτυσσόμενης λίστας. Αυτό ανοίγει μια συλλογή θεματικών επιπέδων που είναι χρήσιμα για πολλές αναλύσεις.

Το εργαλείο υποστηρίζει έως 10.000 στοιχεία στο θεματικό επίπεδο τοποθεσιών ζήτησης.

## Θεματικό επίπεδο απαιτούμενων εγκαταστάσεων

Τα σημειακά στοιχεία που αντιπροσωπεύουν τοποθεσίες οι οποίες λειτουργούν ως εγκαταστάσεις προσφέροντας κάποιου είδους υπηρεσία. Οι απαιτούμενες εγκαταστάσεις συνήθως αναπαριστούν ήδη υπάρχουσες τοποθεσίες, σε αντίθεση με τις υποψήφιες εγκαταστάσεις, οι οποίες συνήθως αναπαριστούν τις τοποθεσίες όπου θα κατασκευαστούν ή θα τοποθετηθούν νέες εγκαταστάσεις. Κατά την κατανομή τοποθεσιών ζήτησης, το εργαλείο χρησιμοποιεί τις εγκαταστάσεις που βρίσκονται στο θεματικό επίπεδο απαιτούμενων εγκαταστάσεων πριν από οποιαδήποτε εγκατάσταση του θεματικού επιπέδου υποψήφιων εγκαταστάσεων.

Η δυναμικότητα των απαιτούμενων εγκαταστάσεων μπορεί να είναι απεριόριστη (αυτό σημαίνει ότι είναι εφικτό να καλύψουν όλη τη ζήτηση που τους έχει αντιστοιχιστεί) ή περιορισμένη. Εάν η δυναμικότητα είναι περιορισμένη και ίδια για όλες τις εγκαταστάσεις (όπως ο αριθμός των νοικοκυριών που εξυπηρετούνται από έναν πυροσβεστικό σταθμό, ας πούμε 4.000), καθορίστε μια σταθερή τιμή. Εάν η δυναμικότητα ποικίλλει μεταξύ των εγκαταστάσεων (όπως ο αριθμός των διαθέσιμων θέσεων για νέους μαθητές σε κάθε γυμνάσιο), καθορίστε ένα πεδίο που να περιέχει την τιμή δυναμικότητας για κάθε εγκατάσταση.

Το εργαλείο υποστηρίζει έως και 100 στοιχεία στο θεματικό επίπεδο απαιτούμενων εγκαταστάσεων.

## Θεματικό επίπεδο υποψήφιων εγκαταστάσεων

Τα σημειακά στοιχεία που αντιπροσωπεύουν τοποθεσίες οι οποίες λειτουργούν ως εγκαταστάσεις προσφέροντας κάποιου είδους υπηρεσία. Οι υποψήφιες εγκαταστάσεις συνήθως αναπαριστούν τις τοποθεσίες όπου θα κατασκευαστούν ή θα τοποθετηθούν νέες εγκαταστάσεις, σε αντίθεση με τις απαιτούμενες εγκαταστάσεις, οι οποίες συνήθως αναπαριστούν ήδη υπάρχουσες τοποθεσίες.

Ανάλογα με το στόχο της ανάλυσής σας, χρειάζεται να καθορίσετε τον αριθμό των υποψήφιων εγκαταστάσεων προς επιλογή από το σύνολο υποψηφίων. Εάν καθορίσετε τόσο τις απαιτούμενες όσο και τις υποψήφιες εγκαταστάσεις, το εργαλείο χρησιμοποιεί τις εγκαταστάσεις που βρίσκονται στο θεματικό επίπεδο απαιτούμενων εγκαταστάσεων πριν από οποιαδήποτε εγκατάσταση του θεματικού επιπέδου υποψήφιων εγκαταστάσεων.

Η δυναμικότητα των υποψήφιων εγκαταστάσεων μπορεί να είναι απεριόριστη (αυτό σημαίνει ότι είναι εφικτό να καλύψουν όλη τη ζήτηση που τους έχει αντιστοιχιστεί) ή περιορισμένη. Εάν η δυναμικότητα είναι περιορισμένη και ίδια για όλες τις εγκαταστάσεις (όπως ο αριθμός των νοικοκυριών που εξυπηρετούνται από έναν πυροσβεστικό σταθμό, ας πούμε 4.000), καθορίστε μια σταθερή τιμή. Εάν η δυναμικότητα ποικίλλει μεταξύ των εγκαταστάσεων (όπως ο αριθμός των διαθέσιμων θέσεων για νέους μαθητές σε κάθε γυμνάσιο), καθορίστε ένα πεδίο που να περιέχει την τιμή δυναμικότητας για κάθε εγκατάσταση.

Το εργαλείο υποστηρίζει έως και 1,000 στοιχεία στο θεματικό επίπεδο υποψήφιων εγκαταστάσεων.

## Όνομα εξαγόμενου θεματικού επιπέδου

Αυτό είναι το όνομα του θεματικού επιπέδου που θα δημιουργηθεί στην ενότητα Περιεχόμενο και θα προστεθεί στο χάρτη. Το προεπιλεγμένο όνομα βασίζεται στο όνομα του εργαλείου και στο όνομα του θεματικού επιπέδου εισόδου. Αν το θεματικό επίπεδο υπάρχει ήδη, θα σας ζητηθεί να δώσετε άλλο όνομα.

Το θεματικό επίπεδο που θα προκύψει θα περιέχει ένα θεματικό επίπεδο για καθένα από τα εξής: εγκαταστάσεις με αντιστοιχισμένες σε αυτές ζητήσεις, τοποθεσίες ζήτησης κατανεμημένες σε εγκαταστάσεις, καθώς και γραμμές κατανομής που συνδέουν τις τοποθεσίες ζήτησης με τις εγκαταστάσεις που τους έχουν αντιστοιχιστεί. Οι γραμμές κατανομής σχεδιάζονται ως ευθείες, ωστόσο ο χρόνος μετάβασης ή η απόσταση μετάβασης μεταξύ της εγκατάστασης και της τοποθεσίας ζήτησης βασίζονται πάντα στον τρόπο μετάβασης που καθορίζεται, ενώ δεν χρησιμοποιούνται αποστάσεις σε ευθεία γραμμή.

Με τη χρήση του πτυσσόμενου πλαισίου Αποθήκευση αποτελέσματος σε, μπορείτε να καθορίσετε το όνομα ενός φακέλου στην ενότητα Το περιεχόμενό μου όπου θα αποθηκευτεί το αποτέλεσμα.