## Ustvari vidno polje

##

Orodje Ustvari vidno polje ustvari območja, s katerih lahko opazovalec vidi objekte na tleh. Vhodne opazovalne točke lahko predstavljajo bodisi opazovalce (kot so ljudje na tleh ali izvidniki v požarnih stolpih) ali opazovane objekte (kot so vetrne turbine, vodni stolpi, vozila ali drugi ljudje). Območja z rezultati so tista območja, s katerih lahko opazovalci vidijo opazovane objekte in obratno: s katerih lahko opazovani objekti vidijo opazovalce.

Tako opazovalci kot opazovani objekti so lahko dvignjeni nad tlemi, te višine pa so uporabljene pri določanju vidnosti. Na primer, vidno polje, ki je izračunano za vetrne turbine, visoke 120 metrov, in ljudi, ki stojijo na tleh in so visoki 1,80 metra, bo običajno večje kot vidno polje, izračunano za turbine, visoke 60 metrov, in ljudi, visoke 1,60 metra.

Upoštevajte, da izračunavanje vidnega polja ne upošteva ovir, kot so drevesa ali stavbe. Izračun je izdelan, kot bi šlo za prazen teren, na katerem se ne nahaja nič razen opazovalcev in opazovanega objekta.

Sloj z rezultati vsebuje poligonske geoobjekte, ki predstavljajo vidna območja. Polje Frekvenca beleži število opazovalnih točk, s katerih se vidijo posamezna območja. Na primer, če imate pet vhodnih točk in vsaka predstavlja požarni stolp, bo polje Frekvenca imelo vrednost med ena in pet; območje z vrednostjo ena je mogoče videti samo z enega stolpa, območja z vrednostjo pet pa je mogoče videti z vseh stolpov. Sloj z rezultati prav tako vsebuje polje DEMResolution, ki beleži ločljivost digitalnega modela višin (DMV), ki se uporablja za ustvarjanje vidnih polj.

Če je obkljukano Uporabi trenutni obseg karte, bodo analizirane samo opazovalne točke, vidne znotraj trenutnega obsega karte. Če je možnost odkljukana, bodo analizirane vse opazovane točke, tudi če so zunaj trenutnega obsega karte.

## Točkovni geoobjekti, ki predstavljajo lokacije opazovalca

Točkovni geoobjekti za uporabo lokacij opazovalca.

Poleg izbire sloja s karte lahko izberete Izberi sloj za analizo iz zbirke Living Atlas ali Izberi sloj za analizo, ki se nahajata v spodnjem delu spustnega menija. To odpre galerijo, ki vsebuje zbirko slojev, uporabnih za mnoge analize.

## Višina lokacije opazovalca

To je višina nad tlemi vaših lokacij opazovalca. Privzeta je približna povprečna višina človeka.

## Višina drugih objektov na tleh

To je višina struktur ali ljudi na tleh, uporabljena za vzpostavitev vidnosti. Rezultat vidnega polja so tista območja, od koder opazovalec vidi druge objekte. Velja tudi nasprotno; drugi objekti lahko vidijo opazovalne točke.

- Če vaše opazovalne točke predstavljajo vetrne turbine in želite ugotoviti, od kod lahko ljudje, ki stojijo na tleh, vidijo turbine, vnesite povprečno višino osebe (okrog 1,8 metra). Rezultat so območja, od koder lahko oseba, ki stoji na tleh, vidi vetrne turbine.
- Če vaše opazovalne točke predstavljajo požarne stolpe in želite ugotoviti, s katerih stolpov je mogoče videti dvigovanje dima 6 metrov visoko ali višje, vnesite 6 metrov za višino. Rezultat so območja, ki jih je mogoče videti s požarnega stolpa, kjer se dim dviguje vsaj 6 metrov visoko.
- Če vaše opazovalne točke predstavljajo razgledne točke ob cestah in poteh ter želite ugotoviti, s katerih mest je mogoče videti vetrne turbine, visoke 120 metrov ali več, za višino vnesite 120 metrov. Rezultat so območja, kjer lahko ljudje z razglednih točk vidijo vetrne turbine, visoke vsaj 120 metrov.
- Če vaše opazovalne točke predstavljajo razgledne točke in želite ugotoviti, kolikšno območje na tleh vidijo ljudje z mesta razglednih točk vnesite ničlo. Rezultat so območja, ki jih je mogoče videti z razglednih točk.

## Največja razdalja razgleda

To je mejna vrednost razdalje, pri kateri se zaključi izračun vidnega območja. Zunaj te razdalje ni znano, ali opazovalne točke vidijo druge objekte in obratno. Velike vrednosti povečujejo čas izračunavanja. Največja dovoljena vrednost je 31 milj (50 kilometrov).

## Ime sloja z rezultati

To je ime sloja, ki bo ustvarjen v Moji vsebini in dodan na karto. Privzeto ime temelji na imenu orodja in imenu vhodnega sloja. Če sloj že obstaja, bo od vas zahtevano, da vnesete drugo ime.

S pomočjo spustnega menija Shrani rezultat v lahko navedete ime mape v Moji vsebini, kjer bo shranjen rezultat.